題丘使君竹坡
作者：釋居簡
朝代：宋

paragraphs: 人間苦炎熱，君家窗戶凉。
人間苦埃壒，君家如瀟湘。
入門洞真趣，繞戶皆篔簹。
華月篩碎金，鮮風戛叢琅。
初疑低地碧，忽觀拂雲長。
不倚見特立，側挺終弗僵。
弗延醉名流，只著雛鳳凰。
奇草時自芬，幽蘭時自芳。
歌鳥時自新，風玉時自鏘。
枯榆與老柳，莫蔓夫子牆。
牆固不在高，賜也不足方。
市聲辟三舍，苔痕寬一方。
衡斜露頭角，扶疎嚴奧堂。
凉薰入冰弦，古軫橫石床。
悠然於此時，物我各兩忘。
孰辨桀與跖，更說羲與皇。
無人不種花，長恐負艷陽。
我則異於是，無復相較量。
藏春在懷袖，不使蜂蝶狂。
願結虛心友，晚節同蒼蒼。